Document ID: 32013D0021

KOMISJONI OTSUS,
18. detsember 2012,
juhilubade kategooriate vahelise samaväärsuse kohta
(teatavaks tehtud numbri C(2012) 9358 all)
(EMPs kohaldatav tekst)
(2013/21/EL)
EUROOPA KOMISJON,
võttes arvesse Euroopa Liidu toimimise lepingut,
võttes arvesse Euroopa Parlamendi ja nõukogu 20. detsembri 2006. aasta direktiivi 2006/126/EÜ juhilubade kohta, (1) eriti selle artikli 13 lõike 1 esimest lõiku,
ning arvestades järgmist:
(1)
Direktiivis 2006/126/EÜ on sätestatud, et kõiki liikmesriikide poolt välja antud juhilube tuleb vastastikku tunnustada, kaasa arvatud juhilube, mis on välja antud enne vastastikuse tunnustamise põhimõtte kohaldamist.
(2)
Juhilubade vastastikuse tunnustamise põhimõte tähendab ka kõigi nende õiguste täielikku tunnustamist, mis juhiloa omanik omandab vastavalt juhiloa väljaandmise ajal kehtivatele siseriiklikele õigusaktidele.
(3)
Direktiivis 2006/126/EÜ sätestatakse, et liikmesriigid peaksid kindlaks määrama vastavused enne kõnealuse direktiivi rakendamist väljastatud juhiloakategooriate ja direktiivi artiklis 4 nimetatud juhiloakategooriate vahel. Kõnealused vastavused peaks komisjon õiguslikult siduvas vormis heaks kiitma.
(4)
Komisjoni 25. augusti 2008. aasta otsusega 2008/766/EÜ (juhilubade kategooriate vahelise samaväärsuse kohta) (2) kehtestatud juhiloakategooriate vastavuse tabelid tuleks ajakohastada.
(5)
Seetõttu tuleks otsus 2008/766/EÜ kehtetuks tunnistada,
ON VASTU VÕTNUD KÄESOLEVA OTSUSE:
Artikkel 1
Käesolev otsus kehtib liikmesriikide poolt välja antud kõikide kehtivate ja kasutuses olevate juhilubade kohta.
Artikkel 2
Käesoleva otsuse lisas esitatakse enne direktiivi 2006/126/EÜ rakendamist liikmesriikides välja antud juhilubade kategooriate ja direktiivi 2006/126/EÜ artiklis 4 kindlaks määratud ühtlustatud juhiloakategooriate vastavuse tabelid.
Artikkel 3
1. Enne direktiivi 2006/126/EÜ rakendamist välja antud juhiloa kategooria annab juhiloa omanikule õiguse juhtida käesoleva otsuse lisas kirjeldatud vastavatesse kategooriatesse kuuluvaid sõidukeid ilma juhiluba vahetamata. Võib kehtestada teatavad piirangud, mille kohta vastav õigus sätestatakse käesoleva otsuse lisas.
2. Juhiloa vahetamisel direktiivi 2006/126/EÜ I lisas kirjeldatud ühenduse juhiloamudeli vastu omandab juhiloa omanik käesoleva otsuse lisas kindlaks määratud õigused.
3. Õiguste piirangud on tähistatud koodidega, mis vastavad direktiivi 2006/126/EÜ I lisas täpsustatud ELi ühtlustatud koodidele.
4. Direktiivi 2006/126/EÜ artikli 2 lõikes 1 sätestatud vastastikuse tunnustamise põhimõtet ei kohaldata juhilubade siseriiklike kategooriate suhtes.
Artikkel 4
Käesolevat otsust kohaldatakse alates 19. jaanuarist 2013.
Otsus 2008/766/EÜ tunnistatakse kehtetuks alates 19. jaanuarist 2013.
Artikkel 5
Käesolev otsus on adresseeritud liikmesriikidele.
Brüssel, 18. detsember 2012

Labels: 8
15